Wat maak die weermag hiér?SAUK-gebou in Kaapstad. (Foto: Maroela Media) Die SAUK het Saterdag die teenwoordigheid van lede van die Suid-Afrikaanse Nasionale Weermag (SANW) by van sy kantore landwyd bevestig. Dít, sê die openbare uitsaaier, is om die fisieke veiligheid van sy persele en personeel te verseker en sluit sy hoofkantoor in Auckland Park, Johannesburg, in. “Die ontplooiing van die weermag by verskeie van die SAUK se kantore word vereis in die lig van onlangse onluste. As nasionale sleutelpunt, wat ŉ noodsaaklike diens aan landsburgers verleen en veral in die lig van onlangse aanvalle op joernaliste van die SAUK, is hierdie beskerming noodsaaklik,” het die uitsaaier Saterdag in ŉ verklaring gesê. Die Suid-Afrikaanse Nasionale Redakteursforum (Sanef) het verskeie aanvalle op joernaliste, onder wie dié van die SAUK, tydens onluste verlede maand verdoem. ŉ SAUK-nuusspan is onder meer in Alexandra beroof. Die SAUK het ook enige bewerings dat die ontplooiing van soldate met ŉ verskuilde agenda gedoen is, verwerp. “Lede van die weermag werk saam met interne sekuriteitsdienste om die veiligheid van sleutelpunte te verseker en het geensins ten doel om betrokke te raak by die operasionele aangeleenthede van die SAUK nie,” lui die verklaring. Bewerings van soldate in die nuuskantoor is ook ten sterkste in die verklaring ontken. “Die teenwoordigheid van soldate in die nuuskantoor sal onaanvaarbaar en in stryd met die uitsaaier se redaksionele beleid wees.”